**Növényegészségügy: jelentősen szigorodtak a lakosságot érintő előírások**

**A növények, növényi termékek kis mennyiségű, saját célú behozatalát is korlátozza az EU december 14-től érvényes új növényegészségügyi rendszere. Ezentúl gyakorlatilag – néhány kivételtől eltekintve – mindenhez kell növényegészségügyi bizonyítvány, bizonyos árukat pedig, csak a kijelölt határállomásokon lehet majd behozni.**

Mint korábban is [írtuk](https://portal.nebih.gov.hu/-/minden-kulfoldrol-hazautazot-erintenek-a-szigorodo-novenyegeszsegugyi-eloirasok), a külföldről hazatérő utazók ezentúl a csomagjaikban csak szigorú előírások mellett hozhatnak be növényeket Ez azt jelenti, hogy

* minden ültetésre szánt növény (pl. cserepes növény, vetőmag, szaporító anyag),
* termés (pl. alma, paradicsom),
* zöldségféle és
* egyéb növényi termék (pl. koszorú, friss fűszernövények)

kizárólag növényegészségügyi bizonyítvánnyal hozható be az Európa Unió területén kívüli országokból a magánszemélyek útipoggyászában is.

Szintén kell bizonyítvány az alábbi, Európai Unióhoz tartozó külső területek esetében: Ceuta, Melilla, Guadeloupe, Francia Guyana, Kanári szigetek, Martinique, La Réunion, Saint-Barthélemy és Szent Márton-szigete.

Az áruk túlnyomó része növényegészségügyi bizonyítvánnyal bármely határállomáson behozható és a szakemberek szúrópróbaszerűen ellenőrzik majd, vannak azonban kivételek. A saját célú fogyasztás, felhasználás esetén is kizárólag növényegészségügyi vizsgálatra kijelölt határállomáson keresztül hozható be, tételes ellenőrzést követően:

* minden ültetésre szánt vagy már elültetett növény (pl. cserepes növény, vetőmag) és
* a *2019/2072/EU rendelet XI. melléklet A részében* felsorolt áruk (pl. paradicsom, alma).

Amennyiben az árut nem kíséri növényegészségügyi bizonyítvány, az EU területére nem hozható be!

Az előírások nem vonatkoznak, azaz nem kell növényegészségügyi bizonyítvány

* az ananász, a banán, a datolya, a durián és a kókusz termése,
* a feldolgozott növényi termékek (pl. aszalványok, szárítmányok, tartósított zöldségek és gyümölcsök), továbbá
* a Svájcból érkező növények, növényi termékek esetében.

Az előírások az Európai Unión belülre nem vonatkoznak, azonban a kockázatok csökkentése érdekében közös érdekünk, hogy utazásainkról sem az EU-n kívüli, sem azon belüli országokból ne hozzunk magunkkal növényt, növényi terméket Magyarországra. Az azokkal véletlenül behurcolt nem-honos növénykárosítók ugyanis hatalmas veszélyt jelentenek a hazai növénykultúrára.

A növényegészségügyi rendszer változásairól az érintettek a Nébih weboldalán tájékozódhatnak: <https://portal.nebih.gov.hu/novenyegeszsegugy>

2019. december 12.

Nemzeti Élelmiszerlánc-biztonsági Hivatal